钦定古今图书集成/明伦汇编/氏族典/第069卷 > 朱权
## 钦定古今图书集成/明伦汇编/氏族典/第069卷 > 朱权

按《名山藏分藩记》：宁献王权母杨妃，洪武二十四年，
用皇子封。大宁，古会州也。东连辽左，西接宣府，为要
镇。高帝诸子，燕王、善战王、善谋王，以高帝命与诸王
岁秋行塞。成祖以燕王会王塞上，甚懽。王所统带甲
八万，皆骁勇善战，而其三护卫率中州闾左，北地苦
寒，日夜思归也。燕王始起时兵少，又虑宁王扼其后，
则叹曰：“安得有大宁兵助我哉？”时建文帝恐王与燕
王合，使人召王。王不至，坐削三护卫。李景隆来攻燕，
燕王为书通王，请得一至宁府中，若谓穷蹙不能战，
而求王草表请解者。王许之。燕王从千馀骑直趋大
宁，王止燕王骑城外，使王单骑入。燕王执王手，大恸，
具言所为起兵故，因求王草表。王置酒与燕王为驩
会。居数日，燕王令亲信吏士稍稍入郛，阴结诸酋长
示意，闾左思归，人皆密喜如约。燕王行王祖之郊，燕
千馀骑拥王入关，诸酋闾左一呼皆战，守将朱槛死
之。于是王府妃妾、世子皆携其财宝随王还北平，而
大宁城一空。王至燕，燕王以其军与景隆战，王居帐
中，时时为燕王草檄。燕王谓王曰：“事成，分天下半。”及
燕王为天子，王求移封，请苏曰：“圻内也。”请钱塘曰：“赋
薮。”王不能无望。出飞旗，令有司治驰道，欲有所之。上
大怒，王惧，从数骑驰入南昌，称病止城楼上，上乃以
南昌封王。已，人告王诽谤巫蛊事，竟已。自是不敢有
求请。覆殿瓴甋，用瓦而已。不琉璃而构精庐一区，莳
花艺竹，鼓琴读书其闲用是得终。成祖世。仁宗、宣宗
朝，王自谓尊叔父，数有请，然数见拒。他日求铁笛焉，
宣宗曰：“笛涤也。”与之。王白晳美髯，负气好奇，嗜学博
古。自其髫龀，时自称大明奇士，老号癯仙。弘奖风流，
儒雅之士，并得游从。高帝时奉敕辑《通鉴博论》三篇。
他又作《家训》《国范》，垂示子孙，盟诸社稷山川之神。不
守训范，明神殛之。所论著，及于卜筮修炼琴奕诸书，
手制《博山𬬻》及古瓦砚，皆极精致。凡王五十八年薨。